หุ้นตะวันออกกลางดิ่งหนัก หวั่นอิหร่านส่งออกน้ำมันเพิ่มหลังมีการยกเลิกคว่ำบาตร
ตลาดหุ้นตะวันออกกลางร่วงหนัก หวั่นอิหร่านส่งออกน้ำมันเพิ่มหลังมีการยกเลิกคว่ำบาตร
18 ม.ค. 2559

ตลาดหุ้นทั่วภูมิภาคตะวันออกกลางร่วงลงอย่างหนัก เนื่องจากข่าวการยกเลิกมาตรการคว่ำบาติอิหร่านส่งผลให้เกิดกระแสคาดการณ์ว่า อิหร่านจะผลิตน้ำมันเข้าสู่ตลาดมากขึ้น ซึ่งจะส่งผลให้ราคาน้ำมันดิบร่วงลงอีก ในขณะที่ราคาน้ำมันดิบดิ่งลงไปแตะระดับต่ำสุดในรอบกว่า 10 ปีแล้วในขณะนี้
ดัชนี Tadawul All Share Index ตลาดหุ้นซาอุดิอาระเบียร่วงลงราว 5.4% สู่ระดับต่ำสุดนับตั้งแต่เดือนมี.ค. 2554 ขณะที่ดัชนี ADX General Index ตลาดหุ้นอาบูดาบี ดิ่งลงเช่นกัน
ทั้งนี้ อิหร่านตั้งเป้าว่าจะเพิ่มการส่งออกน้ำมันทันที 500,000 บาร์เรลต่อวัน และวางแผนที่จะเพิ่มการส่งออกน้ำมันอีกราว 500,000 บาร์เรลต่อวันในช่วงหลายเดือนข้างหน้า
เมื่อช่วงสุดสัปดาห์ที่ผ่านมา สหภาพยุโรป (EU) และอิหร่านได้ประกาศดำเนินการข้อตกลงนิวเคลียร์ครั้งประวัติศาสตร์ หลังจากสำนักงานพลังงานปรมาณูสากล (IAEA) ได้ยืนยันว่าอิหร่านได้ยุติโครงการนิวเคลียร์ตามที่ได้ทำข้อตกลงกับชาติมหาอำนาจแล้ว
ทั้งนี้ EU ได้ยกเลิกมาตรการคว่ำบาตรทางเศรษฐกิจต่ออิหร่าน หลังการประกาศของ IAEA